**Borzalmas témák, érzelmes férfiak - itt a friss Anton Vezuv!**

**A tavalyi Magyar Klipszemle legszebb videójáért járó díjat elhozó, budapesti Anton Vezuv zenekar az édes-szomorú power-melankóliától fokozatosan fordult a folkos, sötét indie felé. A folyamat az őszre ígért *Save Me David* című feldolgozásalbumról kimásolt [első kislemezen](https://antonvezuv.bandcamp.com/album/run-through-the-jungle-single-2017" \t "_blank) már tetten érhető: az új lemez beharangozó dala a most megjelenő, *Run Through the Jungle*című Creedence Clearwater Revival klasszikus, amely a Fargo című tévésorozatban is hallható Britt Daniel előadásában. A harmadik Anton Vezuv lemezen ott lesz mások mellett Lana Del Rey, a Timber Timbre, Eddie Vedder, a Nick Cave-féle The Boys Next Door és Neil Young egy-egy dala is.**

A most megjelent dallal kapcsolatban Gyulai István, a zenekar frontembere úgy fogalmazott: *„A Run Through the Jungle egy szép, laza, de erős folk-blues dal. Miután a Fargo tévésorozatban meghallottam, azonnal el is játszottam gitáron, és annyira tetszett, hogy mindig vissza-visszajött, ezért egy zenekari próbára is levittem. Később elkezdtük koncerten is játszani, ezután pedig már egyértelmű volt, hogy felkerül a feldolgozáslemezünkre.”* A dalt John Fogerty, a Creedence Clearwater Revival énekes-gitáros-dalszerzője az általa borzasztónak tartott amerikai fegyverviselési szokásokról írta. *„Én pedig szeretem, ha elborzasztó témákat érzelmes férfiak énekelnek”* – mondta el Gyulai István.

Sűrű 2016-os évet tudhat maga mögött a zenekar: az év elején egy látványos, Osvárt Andrea főszereplésével készült videoklippel jelentkeztek, ami - mindamellett hogy számos orgánum az év hazai videójának választotta - megnyerte a II. Magyar Klipszemle legjobb stylingjáért járó díját. Nyár elejére végre megjelent a zenekar második lemeze, a *Lay Low Butterfly EP*, ami szintén remek kritikai visszhangokra talált. Az erről kimásolt*I'm Mooch* című dal egy halloweenre időzített freaky vámpíros filmet kapott és stílszerűen, egy exkluzív vámpírfog formájában jelent meg kislemezként.

A jelenleg is készülő harmadik, *Save me David* feldolgozásalbum mind hangzásában, mind témájában sötét, borús dalokat vonultat majd fel puritán, indie-lo-fi megközelítéssel. A produceri munkáért ismét Jakab Péter (Jazzékiel) a felelős, aki az előző kiadvány előkészületei során csatlakozott a csapathoz. A *Run Through the Jungle*-t részben Puha Szabolcs rögzítette, a mix és mastering munkát pedig egészében Balogh Csaba, az Anton Vezuv szólógitárosa végezte.

Az Anton Vezuv március 18-án, szombaton tartja következő koncertjét a budapesti Auróra klubban az art-gaze, indie-rock Törzs zenekar és az experimentális poszt-folkban utazó Musica Moralia társaságában. A koncerten a Run Through The Jungle-ön kívül több új dal is elhangzik majd a Save me David lemezről. Facebook esemény: [https://www.facebook.com/events/714180048749390/](https://www.facebook.com/events/714180048749390/" \t "_blank)

\*\*\* \*\*\* \*\*\*

Anton Vezuv: Run Through the Jungle kislemez: [https://antonvezuv.bandcamp.com/album/run-through-the-jungle-single-2017](https://antonvezuv.bandcamp.com/album/run-through-the-jungle-single-2017" \t "_blank)

Anton Vezuv Facebook: [www.facebook.com/antonvezuv](http://www.facebook.com/antonvezuv" \t "_blank)

Anton Vezuv honlap: [www.antonvezuv.com](http://www.antonvezuv.com/" \t "_blank)

Klinik Label: [www.kliniklabel.com](http://www.kliniklabel.com/" \t "_blank)

Fotó / borító: Kósa Péter / Jakab Péter